Ken-Marti Vaher

Ken-Marti Vaher (født 5. september 1974) er en estisk politiker og statstjenestemann.

Han vokste opp i Tallinn og studerte jus ved Universitetet i Tartu straks etter Estlands uavhengighet fra Sovjetunionen. Fra 1998 til 2001 arbeidet han for Estlands riksrevisjon, som den gangen ble ledet av Juhan Parts.

Vaher var blant de unge lederne i Res Publica, som i 2001 ble omdannet til et politisk parti. Vaher var med på å rekruttere riksrevisor Juhan Parts som statsministerkandidat. Vaher ble justisminister i Juhan Parts' regjering i 2003. Regjeringen ønsket å forsterke innsatsen mot korrupsjon, men den antikorrupsjonslovgivningen som Vaher la frem, ble ansett for vidtgående. Mest omtalt ble måltallene for hvor mange offentlige tjenestemann som hvert år burde tiltales for korrupsjon. Han ble felt ved mistillitsvotum i Estlands riksdag i 2005, og hele regjeringen gikk av.

Res Publica ble marginalisert etter regjeringskrisen og gikk inn i partiet Fedreland i 2006. Ken-Marti Vaher har siden representert dette partiet i riksdagen i mange år. Han har også vært medlem av bystyret i Tallinn.

Vaher var innenriksminister i Andrus Ansips tredje regjering fra 2011 til 2014.

I 2017 ble han stabssjef for Juhan Parts, som ble medlem av EUs revisjonsrett i Brussel.

Referanser 

Estiske politikere